Bombonica lui Codrin Ștefănescu – oameni plătiți de stat care lucrează la partid Sunt plătiți din bani publici ca să se ocupe de oamenii cu dizabilități și ei stau, de fapt, în sediul PSD și la Senat!

miercuri, 14 martie 2018, 6:58

Personajele:

Codrin Ștefănescu – una dintre cele mai active voci ale PSD.

Florinel Butnaru – președinte al Consiliul de monitorizare a implementării Convenției ONU privind drepturile persoanelor cu dizabilități, fost senator PPDD trecut la PSD în 2012-2016.

Iuliana Vizantin – consilier al lui Florinel Butnaru.

Valentin Păduroiu – prieten cu Codrin Ștefănescu de pe vremea când era deputat PRM.

De Mirela Neag, Răzvan Luțac și Cătălin Tolontan

Jurnalistul Costi Rogozanu a publicat acum cinci zile, pe voxpublica, un apel.

E scrisoarea ”unui om care știe sistemul funcționăresc ca-n palmă și mi-a povestit un caz simplu despre cum se ocupă cu totul o instituție doar pentru că <ești cu Codrin>”.

Potrivit sursei lui Rogozanu, secretarul general adjunct al PSD, Codrin Ștefănescu, a ocupat cu oameni loiali și nepricepuți o structură a statului.

Instituția se numește ”Consiliul de monitorizare a implementării Convenției ONU privind drepturile persoanelor cu dizabilități”.

În ciuda denumirii imposibile, statul român nu face prea mult, ci prea puțin pentru cetățenii săi cu dizabilități.

Dar, în acest caz, ajutați nu sunt semenii care au nevoie, ci membrii de partid.

Situația de pe teren e chiar mai clară decât cea din scrisoare.

Omul are, de fapt, birou la PSD, etajul 2

Marți, 13 martie, ora 12:00, intrarea în sediul PSD, șoseaua Kiseleff.

“Cu domnul Valentin Păduroiu, vă rugăm!”.

Paznicul reacționează imediat și îl sună pe fix. Biroul lui Păduroiu are un interior binecunoscut.

Păduroiu nu vrea o discuție față în față. ”Doar pe telefon”.

Sediul PSD din Șoseaua Kiseleff. FOTO DC News

-Domnule Păduroiu, aș vrea să discutăm câteva minute.

-În legătură cu?

-Despre activitatea dumneavoastră la Consiliul de monitorizare pentru persoanele cu dizabilități.

-Legat de ce parte a activității?

-Avem informații că nu lucrați acolo, ci aici, la partid. Ne-ar interesa o sinteză a activității dumneavoastră din ultimele 5 luni.

-Știți, nu cred că ar trebui să vorbim aici. Haideți să vorbim la sediul nostru. Știți unde e? Știți că avem un sediu?

-Da, pe Nerva Traian. Am fost și acolo, dar nu v-am găsit.

-…

-Nici pe doamna Vizantin n-am găsit-o.

-Păi, da, colegii mei sunt mai mult pe teren, vă dați seama… Cu domnul președinte? Îl știți?

-Nici domnul Butnaru nu era acolo.

-La fel, face mult teren. OK, ne vedem acolo!

Următorul telefon e la Codrin Ștefănescu.

“Noi lucrăm cu sufletul, voi, ziariștii, căutați bulșituri”

-Domnule Codrin Ștefănescu, de când îi știți pe Valentin Păduroiu, Iuliana Vizantin și Florinel Butnaru?

-Cum ați spus? Vizantin? Nici nu am auzit de această persoană. Cu domnul Păduroiu sunt prieten vechi. Din 2000-2004, când dânsul a fost deputat. La fel, mă cunosc de ceva vreme și cu domnul Butnaru. Ei fac parte din comisia centrală a PSD care se ocupă de problemele persoanelor cu dizabilități.

-Așadar…

-Chiar eu am fondat-o! Am făcut mai multe întâlniri chiar la sediul din Kiseleff, au venit și domnii Dragnea și Bădălău în 2016, apoi s-a mai făcut în 2017. Au venit atâtea persoane cu probleme.

-Ce v-au cerut?

-Mese rotunde în Parlament, să schimbăm legislația în legătură cu angajările. Pentru că o persoană în scaun rulant poate ocupa un post în IT, un post de designer! Și vă asigur că oamenii ăștia, Păduroiu și Butnaru, au fost non-stop la întâlniri!

-Vi se pare OK ca domnul Păduroiu, angajat al Consiliului de monitorizare pentru persoanele cu dizabilități, să aibă biroul la PSD?

-Domnule, el vine la PSD doar când e nevoie de el, doar când e chemat! Lucrează în cealaltă parte, unde are biroul și domnul Butnaru! Ei aici nu au o muncă remunerată, e o muncă voluntară. Sunt chemați și în weekenduri și vin mereu. Ultima oară am avut o întâlnire cu 143 de persoane. Mi s-a făcut rău de ce probleme pot avea persoanele cu dizabilități. Noi lucrăm cu inima, cu sufletul, iar voi, ziariștii, căutați bulșituri!

”Acest Guvern este condus de un partid! Nu avem voie să mergem la partid?”

La scurt timp după discuția ziarului cu Codrin Ștefănescu, omul acestuia, Florinel Butnaru, pleacă de la sediul PSD din Kiseleff.

El ajunge în strada Nerva Traian nr. 3, etajul 3, la sediul Consiliului de monitorizare pentru persoanele cu dizabilități.

Florinel Butnaru, președintele Consiliului de monitorizare pentru persoanele cu dizabilități. Foto Voceavalcii.ro

-Domnule președinte, instituția pe care o conduceți nu are un site, nu are o adresă publică sau un număr de telefon… declarațiile de avere și interese ale angajaților nu sunt publice… Practic, nu existați pentru cetățeanul român.

-Site-ul este în lucru și vom avea și o centrală telefonică în curând. Ce anume vă interesează?

-Care este schema de personal?

-Schema este de 21 de persoane, dar angajați sunt doar 9, cu mine cu tot. Trebuie să angajez 10 inspectori cu statut de funcționar public și legea nu-mi permite.

-Printre cei 9 angajați se află și domnul Valentin Păduroiu?

-De ce vă interează?

-Este o informație publică.

-Domnul Păduroiu lucrează aici.

-Și Iuliana Vizantin?

-Da.

-Și Florică Ștefan?

-Da.

-Pe ce funcții?

-Primii doi sunt consilierii mei de cabinet, și celălalt e referent.

-Sunt acum la locul de muncă?

-Nu.

-Au birouri aici?

-Da.

-Unde?

-Nu înțeleg ce doriți de la mine.

-Există o sumedenie de mărturii și de fapte adunate care susțin că, de fapt, dumneavoastră și ei lucrați pentru partid și vă plătește această instituție publică. Domnul Păduroiu, de exemplu, este prezent aproape zilnic la sediul PSD din Kiseleff, unde are și birou.

-Facem eforturi deosebite pentru a demara activitatea Consiliului. Ce? Este interzis să se deplaseze la sediul unui partid?

-Bineînțeles că nu e interzis. Dar vi se pare normal să stea zilnic la PSD și să nu vineă deloc aici, unde este angajat?

-Știți dumnevoastră care sunt atribuțiile unui consilier?! El se întâlnește acolo cu ministrul muncii, cu ministrul de finanțe pentru a ajuta instituția. Unde ați dori să meargă?

-Nu dorim nimic, vă rugăm să răspundeți, dacă doriți, la câteva întrebări.

-Dar acest Guvern este condus de un partid! Azi dimineață am fost la comisie la Parlament. Acolo am voie să mă duc?

”Am preluat un vapor scufundat, l-am adus la linia de plutire”

Intrarea în sediul Consiliului de Monitorizare, în strada Nerva Traian

-Sigur că puteți merge la partid. Dar nu credeți că sunteți plătiți din bani publici ca să lucrați aici, nu la partid sau la Senat?

-Luni ne-am adunat mai mulți colegi la partid. Miniștri, parlamentari. Am greșit că m-am dus?

-Dar credeți că e în regulă dacă petreceți mai mult timp la partid decât la locul de muncă, de unde vă luați salariul? Așa cum face domnul Păduroiu.

-Exagerați. Spuneți cui v-a trimis că am preluat un vapor scufundat, l-am adus la linia de plutire și urmează a fi pornite motoarele.

-Să ne întoarcem la cei doi consilieri ai dumnevoastră. Doamna Vizantin unde este acum?

-La Parlament să rezolve problemele instituției.

-Și cum motivați că nu vine mai deloc aici, la locul de muncă?

Își face apariția Valentin Păduroiu, care intervine în discuție.

Este ora 13:15.

Scena devine suprarealistă pentru că intervievații încep să-i filmeze ei pe ziariști.

-Nu știu cum lucrați voi, cei de la Gazetă, dar eu înregistrez video discuția. Ce vă interesează?

-Am dori să știm dacă sunteți confortabil cu ideea că vă aflați zilnic la sediul PSD și nu la locul dumnevoastră de muncă.

-Pentru că sunt omul lui de încredere, Codrin Ștefănescu m-a trimis la domnul Butnaru pentru a-l ajuta în domeniu.

-Dar sunteți văzut zilnic la PSD în timp ce aici nu apăreți mai deloc.

Intervine președintele Florinel Butnaru

-Sunt consilierii mei și îi trimit unde au treabă. Unde-i problema că un salariat se deplasează în timpul serviciului? Îi trimit la Parlament, la partid. Acolo se întâlnesc cu colegi din țară. Cine ne interzice să avem un dialog cu reprezentanții din teritoriu?

-Dar aici, la biroul pentru oameni cu dizabilități, angajații vin?

-Ce atâtea întrebări despre ce fac aceste persoane. Vă spun eu cine sunt aceste persoane. Sunt români!

De fapt, Păduroiu are biroul la etajul doi al sediului PSD din Kiseleff.

Pe 22 februarie, Păduroiu a vorbit cu reprezentanții FSLI care pichetau sediul PSD fiindcă Primăria Municipiului București nu acceptase cererea de pichetare la Ministerul Muncii.

La sediul PSD, „o delegaţie a prezentat problemele angajaţilor din învăţământ domnului Valentin Păduroiu, consilier cancelarie secretar general adjunct, fiindu-i înmânată şi o adresă către preşedintele partidului, Liviu Dragnea”, a spus profesoara Ioana Petreuş, preşedintele Sindicatului Liber din Învăţământ (SLI) Maramureş, pentru ziarul local Graiul.

Ca-n dosarul Bombonica, al fostei soții a liderului PSD Liviu Dragnea

Situația lui Valentin Păduroiu seamănă cu cea a fostei soții a președintelui PSD, Bombonica Prodan.

În dosarul ”Bombonica”, care se află aproape de final la Înalta Curte, sunt judecați Liviu Dragnea, în calitate de președinte al Consiliului Județean Teleorman și fosta lui soție, Bombonica Prodan.

Bombonica Prodan a coordonat Complexului de servicii destinate copilului şi familiei şi şef Serviciu secretariat din cadrul DGASPC Teleorman.

Conform DNA, liderul PSD a intervenit pentru menţinerea în funcţie şi plata drepturilor salariale pentru două angajate de la DGASPC Teleorman, deşi ştia că acestea lucrau de fapt în cadrul organizaţiei PSD Teleorman.